  Виталий Пронин 8-тӥ-18-тӥ июле Ижысь спортъя «Чекерил» комплексын ортчоз егитъёслэн промышленностьлы сӥзем 6-тӥ калыккуспо форумзы - «Вуоноысь инженеръёс» («Инженеры будущего»).Форумез радъяло Россиысь Машиностроительёслэн огазеяськонзы, «Ростех» кун корпорация но Удмуртиысь Правительство. Отчы лыктыны чаклало 1 сюрслэсь ятыр пинал специалистъёс. Соос вуозы 60-лэсь ятыр улосъёсысь: Архангельск, Иркутск, Красноярск, Москва, Нижний Новгород, Приморск, Рязань, Самара, Хабаровск но мукет. Егитъёс тыршо Россиысь 300-лэсь ятыр предприятиосын инженер-конструктор, технолог, исследователь, испытатель, программист, станокъёслэн операторзы, слесарь луыса.- Форуме ӧтимы кунгож сьӧрысь но куноосты, - вераз мугорез кыдатон культурая, спортъя но егитъёсын ужан политикая министр Игорь Краснов. - Дорамы вуыны мылкыд каризы 14 странаысь делегатъёс: Швейцариысь, Казахстанысь, Узбекистанысь, Белоруссиысь, Израильысь, Индиысь, Великобританиысь... Витиськомы промышленность удысысь 500-лэсь ятыр дано тодосчиосты, дышетӥсьёсты. 5-тӥез «Вуоноысь инженеръёс» форум ортчиз Челябинск улосын.Егитъёсын пумиськозы кунысьтымы 30 котыр бадӟым предприятиослэн кивалтӥсьёссы, отысь усто специалистъёс но: «Роскосмос», «Технодинамика», «Росэлектроника», «Атомэнергомаш», «Созвездие» но мукет. Ваньзы соос ужрадлы гижысь-пиньысь дасясько.Кылсярысь, «Созвездие» огазеяськонысь егит ужасьёс али тодон-валанъёссэс муромыто. Угось тодо: форуме вуизы визьмолэсь но визьмо нылъёс-пиос гинэ. Огазеяськон котькуд ар пыриськылэ та ужрадэ. Кивалтӥсьсы Владимир Шурыгин пусъе:- «Вуоноысь инженеръёс» - ог-огеныд тодон-валанъёсыныд, яркыт малпанъёсыныд  воштӥськыны ӟеч инты. Форуме пыриськыса, егит специалистъёсмылэн йыразы выль малпанъёссы тымисько, удыссэс азинтыны мылкыдзы ӝутӥське, ог-огенызы кусыпъёссы юнмало. Та пумиськылонъёс юртто ӟеч кадръёсты будэтыны.Егитъёс спортъя «Чекерил» комплексын палаткаосын улозы. Со понна отысь инты чылкыт утялтэмын, лемтэйёслэсь сузямын ни.Футболэн, волейболэн шудэм, тылскем дурын шулдыръяськем сяна, соос дышетскозы. 9 факультет ужалоз. Соос сӥземын луозы роботъёсты, пилоттэк лобась арбериосты бичанлы, радиоэлектроникалы, заводын ужез радъянлы, аэрокосмослы но мукет. Котькуд нунал пинал специалистъёс 4 параын пукылозы. Ваньмыз сямен лекциос герӟаськемын луозы туала технологиосын. Та сяна, егитъёс поталлялозы шаерысьтымы бадӟым предприятиосы. Ас синмынызы адӟозы, кызьы ужало Сарапулысь электрогенераторной завод, Воткаысь завод.Егит инженеръёс, визьмо сяна, таза луыны кулэ. Таин сэрен форумын нылъёс но пиос мугорзэс кыдатозы. Мылкыд карисьёс быгатозы ГТО нормативъёсты сётыны. Соослэсь кужымзэс эскероз Куд Думаысь депутат, боксъя дуннеысь чемпион, ГТО-лэн посолэз Николай Валуев.Форумын улон-вылонэз плёнка вылэ гожтоз 3 камера. Мылкыд карисьёс сое учкыны быгатозы Интернетысь www.enfuture.ru сайтысь.Ольга Корепанова  Теги: Удмуртиезазинтон  